
Szimmetrikus-e a jegybanki QE és QT bejelentések hatása?

Kulcsszavak: monetáris politika; QE; QT; állampapír; eseményelemzés
Jelen tanulmány a jegybanki mérlegfőösszeg növelésével (QE) és szűkítésével (QT) kapcsolatos bejelentési hatások szimmetriáját vizsgálja a 10 éves állampapírhozamokra az Egyesült Államokban, az Euróövezetben és az Egyesült Királyságban. A 2008. január 1. és 2023. december 30. közötti időszakban 64 jegybanki bejelentést vizsgáltam az eseményelemzés módszertanával, amellyel az abnormális hozamváltozások mértékét becsültem meg. Amíg a QE bejelentések átlagosan 4-7 bázispontos hozamcsökkenést váltottak ki, addig a QT bejelentések átlagosan 1-4 bázisponttal emelték azokat. A QE programok hatását tekintve heterogenitás figyelhető meg: a válsághelyzeti QE markánsabb hozamcsökkenést váltott ki az akkomodációs célú QE-nál. Továbbá a BoE által alkalmazott aktív QT bejelentések nagyobb hozamemelkedést okoztak a Fed és az EKB által használt passzív QT-nál. Az eredmények azt mutatják, hogy míg a Fed esetében a QE és QT bejelentések hatása aszimmetrikus, addig az EKB és a BoE esetében nem mutatható ki statisztikailag szignifikáns különbség. A következtetések robusztusnak bizonyulnak abban az esetben is, ha a tapering bejelentéseket a QT kategóriájába soroljuk, valamint akkor is, ha az eseményablakot a bejelentés napját követő nappal bővítjük, így egy kétnapos időintervallumot vizsgálunk. Az eltérő eredmények hátterében több tényező állhat, mint például a QT programok eltérő piaci környezetben történő alkalmazása, a jegybanki kommunikáció fokozatossága vagy a QT típusa (aktív vs. passzív). A tanulmány fontos tanulságokkal szolgál a jegybankok számára a QT programok megtervezéséhez és kommunikálásához, rámutatva a fokozatos és folyamatos kommunikáció jelentőségére a piaci hatások mérséklése érdekében.



